b'\n_START_ARTICLE_\nTibro sala\n_START_PARAGRAPH_\nTibro sala (it Isola Tiberina) yra vienintel\xc4\x97 sala Romoje, Tibro up\xc4\x97je. Sala yra pailgos formos, 270 m ilgio ir 67 m plo\xc4\x8dio. Nuo antikos laik\xc5\xb3 sala sujungta su abiem up\xc4\x97s pus\xc4\x97mis tiltais. _NEWLINE_Saloje yra Bonifratr\xc5\xb3 valdoma 1585 m. \xc4\xafkurta Fatebenefratelio ligonin\xc4\x97 ir X a. pastatyta Apa\xc5\xa1talo Baltramiejaus bazilika._NEWLINE_Sal\xc4\x85 jungia du tiltai \xe2\x80\x93 Fabricijaus ir \xc4\x8cestijaus tiltai. Fabricijaus tiltas yra vienintelis ir seniausias Romoje originaliai i\xc5\xa1lik\xc4\x99s tiltas. Jis pastatytas 62 m. p. m. e. I\xc5\xa1 rytin\xc4\x97s pus\xc4\x97s tiltas jungia Marso lauk\xc4\x85 su sala. \xc4\x8cestijaus tiltas pastatytas apie 62-27 m. p. m. e. Ta\xc4\x8diau iki \xc5\xa1iol i\xc5\xa1liko tik keletas originali\xc5\xb3 dali\xc5\xb3 po to, kai jis buvo sugriautas XIX a._NEWLINE_Pasak legendos, po vis\xc5\xb3 neken\xc4\x8diamo senov\xc4\x97s Romos karaliaus Lucijaus Tarkvinijaus I\xc5\xa1did\xc5\xbeiojo valdymo rom\xc4\x97nai jo k\xc5\xabn\xc4\x85 \xc4\xafmet\xc4\x97 \xc4\xaf Tibr\xc4\x85. Jo k\xc5\xabnas nus\xc4\x97do dugne, o aplink j\xc4\xaf prad\xc4\x97jo kauptis purvas. Tokiu b\xc5\xabdu susidar\xc4\x97 sala._NEWLINE_Antikos laikais sala buvo apleista ir \xc4\x8dia rinkosi tik neigiamos reputacijos ir sergantys asmenys. Viskas pasikeit\xc4\x97 saloje pasta\xc4\x8dius bazilik\xc4\x85. III a. p. m. e. \xc4\x8dia buvo  pastatyta Asklepijaus, medicinos ir gydymo dievo, \xc5\xa1ventykla._NEWLINE_\xc5\xa0iais laikais vasaros metu saloje vyksta kino festivalis.'